Zoran Grmaš

**Zoran Grmaš** (Novi Sad, 1970-2017) bio je srpski slikar i grafičar.

## Biografija

Zoran Grmaš rođen je 1970. godine u Novom Sadu. *Akademiju umetnosti* u Novom Sadu upisuje 1992. godine. Na *Istoj* diplomira 1997. godine, na *Katedri grafike* u klasi profesora Zorana Todovića. Od 1995. radi kao demonstrator na *Katedri grafike Akademije* *umetnosti* u Novom Sadu. U *Otvorenom grafičkom ateljeu Narodnog muzeja* u Beogradu, 1995. godine, učestvuje u svojstvu asistenta profesora Todovića.

Nakon završenih studija 1996, odlazi na kraći studijski boravak u Italiju, gde sreće maestra grafike Giorgia Upiglia, u čijem ateljeu *Grafica Uno* u Milanu, provodi tri meseca i aktvno učestvuje u realizaciji mnogih projekata. Tokom boravka u ateljeu, realizuje neke od svojih radova i učestvuje na izvođenju grafika drugih umetnika. Po povratku, nastavlja prethodni rad na Akademiji umetnosti i 1997. godine stiče zvanje tehničkog saradnika u nastavi na Katedri grafike.

Ponovni odlazak u Italiju, radi studija na Akademiji umetnosti Carrara u Bergamu, usledio je 1998. godine, gde provodi jednu godinu radeći kao asistent kod profesora Claudija Suglianija na Katedri grafike. Iste godine započinje saradnju sa ateljeom *Grafica Uno*, koja traje sve do povratka u Srbiju 2004. godine. Za vreme boravka u ateljeu sarađuje s mnogobrojnim umtnicima i asistirа na izvođenju ploča-matrica, štmpanju probnih otisaka i na kraju štampanju tiraža. Jedan od najobimnijih projekata na kojima tada radi je posthumna realizacija dela kubanskog umetnika Wiffreda Lama. Radi se o zaostavštini od osamdeset do tada nezavršenih i pre toga nepoznatih radova. Aktivno učestvuje i u okviru umetničke grupe *Quali differenze* koja za sedište ima *Atelier14* u Milanu. Između ostalog, bavi se istovetnom aktivnošću kao i prethodni. Reč je o otvorenom grafičkom ateljeu za realizaciju i izdavaštvo grafika.

U Lodiju, u Italiji, s grupom umetnika, kritičara i kolekcionara grafike, 2003. godine, učestvuje u osnivanju umetničkog udruženja *Oltreponte*, koje za svoje aktivnosti i cilj ima promovisanje i divulgaciju grafičke umetnosti široj publici, organizujući izložbe, prezentacije i predavanja o grafici.

Član ULUV-a postaje 1996. godine, i od tada se samostalno bavi grafikom i slikarstvom. Od 2005. godine radi kao stručni saradnik na Katedri grafike Akademije umetnosti u Novom Sadu. Magistrira 2009. godine na Katedri grafike Akademije umetnosti u Novom Sadu, pod mentorstvom profesora Todovića, a na Istoj je od 2012. bio zaposlen u zvanju docenta.

Umro je 18. oktobra 2017. godine u Bukovcu. Sahranjen je na Gradskom groblju u Novom Sadu.

## Priznanja, nagrade i odlikovanja za umetnički rad
*Treća nagrada za umetničku grafiku malog formata, Mala grafika – Novi Sad 2017, Galerija La Vista, Novi Sad, Srbija (2017)
*Prva nagrada za grafiku, Trinaesto međunarodno bijenale umetnosti minijature, Kulturni centar Gornjeg Milanovca, Gornji Milanovac, Srbija (2016)
*Mali pečat, Izložba male grafike, Galerija Grafički kolektiv, Beograd, Srbija (2008)
*Nagrada Lazar Vozarević, XXVII Sremsko-mitrovački likovni salon, Galerija Lazar Vozarević, Sremska Mitrovica, Srbija (2008)
*Srebrna igla, VIII Međunarodni grafički bijenale Suva Igla, Gradska galerija Užice, Užice, Srbija Užice, Srbija (2007)
*III nagrada na V bijenalu akvarela, Savremena galerija Zrenjanin, Zrenjanin, Srbija (2005)
*Premio dell’Incisione, IV Rassegna Nazionale dell'Incisione, Scuola Elementari di Via Mazzini, Nova Milanese (MI), Italija (2002)
*Premio Humanitas, Centro Culturale Internazionale d’Arte Sever, Milano, Italija (1998)
*Premio Vita, Centro Culturale Internazionale d’Arte Sever, Milano, Italia (1997)
*Izuzetna nagrada Univerziteta u Novom Sadu, Univerzitet u Novom Sadu, Srbija (1996)
*Premio dell Disegno, Boffaloro d’Adda, Lodi, Italija (1996)
*Otkupna nagrada za grafiku, XXI Sremsko-mitrovački salon, Galerija Lazar Vozarević , Sremska Mitrovica, Srbija (1996)
*Godišnja nagrada za grafiku, Akademija Umetnosti Novi Sad, Akademija umetnosti Novi Sad, Srbija (1996)
*Otkupna nagrada Ministarstva kulture Srbije, Galerija Grafički kolektiv, Beograd, Srbija (1995)

## Vanjske veze
*In memoriam: Zoran Grmaš (1970-2017) na Prozaonline